b'\n_START_ARTICLE_\nSpletno ogla\xc5\xa1evanje\n_START_SECTION_\nSlikovna pasica (banner)\n_START_PARAGRAPH_\nKljub raz\xc5\xa1irjenemu dvomu o u\xc4\x8dinkovitosti ogla\xc5\xa1evanja s slikovno pasico, je ta oblika spletnega ogla\xc5\xa1evanja \xc5\xa1e vedno zelo popularna. Oglas s slikovno pasico predstavlja grafi\xc4\x8dno oz. slikovno polje ali gumb, ki vsebuje tekst, katerega namen je pritegniti pozornost obiskovalca za izvedbo akcije povezane s pasico. Ta najve\xc4\x8dkrat predstavlja klik pasice, katerega rezultat je obisk strani ogla\xc5\xa1evalca. Pasice so lahko poljubne velikosti in oblike, lahko pa so tudi stati\xc4\x8dne ali animirane. Prodajajo se ve\xc4\x8dinoma po CPC (Cost Per Click - cena na klik - CNK) in CPM (Cost Per Mile - cena na 1000 prikazov - CNT).\n_START_SECTION_\nTekstovni oglas\n_START_PARAGRAPH_\nTekstovni oglasi so popularni v spletnih \xc4\x8dasopisih in RSS novicah, ter na mnogih straneh predstavljajo dominantno obliko spletnega ogla\xc5\xa1evanja danes. Tekstovni oglas je sestavljen iz nekaj vrstic teksta in povezave oz. elektronskega naslova, katerega klik povzro\xc4\x8di akcijo povezano z oglasom. Za prikazovanje in \xc5\xa1tetje oglasov je najve\xc4\x8dkrat uporabljen mehanizem (npr. Javaskript), ki osve\xc5\xbeuje oglasni prostor. Tekstovni oglasi se podobno kot \xc2\xbbbannerji\xc2\xab\xc2\xa0prodajajo po CPC in CPM. Tekstovni oglasi v spletnih novicah so ve\xc4\x8dinoma dolo\xc4\x8deni s \xc5\xa1tevilom vrstic. Najbolj znan primer tekstovnega ogla\xc5\xa1evanja predstavlja AdSense program podjetja Google, ki prikazuje relevantne tekstovne oglase, ki so povezani z vsebino teko\xc4\x8de strani.\n_START_SECTION_\nOglas vmesne strani\n_START_PARAGRAPH_\nPrincip te oblike ogla\xc5\xa1evanja je prikaz oglasa med prehodom iz strani A v stran B. Ob kliku na povezavo na strani A se namesto strani B prika\xc5\xbee stran z oglasom, ki obi\xc4\x8dajno vsebuje povezavo do strani B, oz. se ob dolo\xc4\x8denem \xc4\x8dasu stran B samodejno nalo\xc5\xbei. Ti oglasi so zelo pridobili na priljubljenosti pri ogla\xc5\xa1evalcih, saj ponujajo veliko oglasnega prostora.\n_START_SECTION_\nOglas v pojavnem oknu (popup ad)\n_START_PARAGRAPH_\nOglas je sestavljen iz manj\xc5\xa1ega okna, ki se pojavi na oknu interentega brskalnika, ko obi\xc5\xa1\xc4\x8demo oz. zapustimo \xc5\xbeeleno stran. Pojavno okno lahko vsebuje poljubno vsebino.\n_START_SECTION_\nOpt-In ogla\xc5\xa1evanje\n_START_PARAGRAPH_\nTa tip ogla\xc5\xa1evanja hitro pridobiva na popularnosti pri ogla\xc5\xa1evalcih. Predstavlja po\xc5\xa1iljanje elektronske po\xc5\xa1te osebam, ki so izrazile \xc5\xbeeljo za pridobitev informacij o dolo\xc4\x8deni vsebini. Nekatere internetne strani prodajajo elektronske naslove uporabnikov ogla\xc5\xa1evalcem, kar pogosto vodi do problema neza\xc5\xbeelene po\xc5\xa1te.\n_START_SECTION_\nHTML-oglasi\n_START_PARAGRAPH_\nOglasi zdru\xc5\xbeujejo grafi\xc4\x8dne in tekstovne elemente z ostalimi HTML elementi. Z njimi se lahko pridobi veliko prometa, problem pa predstavlja nadzor in implementacija, ki na\xc4\x8deloma zahteva specializirano programsko opremo za pravilno delovanje.\n_START_SECTION_\nVe\xc4\x8dpredstavnostni oglasi\n_START_PARAGRAPH_\nOglasi uporabljajo ve\xc4\x8dpredstavnostne elemente kot so zvok, video, animacije, Java skript, ipd. za prikaz oglasa in se obi\xc4\x8dajno prikazujejo izven klasi\xc4\x8dnih povr\xc5\xa1in na mediju- namenjenih spletnim oglasom. Slabost predstavlja nezmo\xc5\xbenost prikazovanja tovrstnih oglasov brez posebne programske opreme - oglasnega stre\xc5\xbenika (\xc2\xbbAd Server\xc2\xab). Neustrezna programska podpora tovrstnim ogla\xc5\xa1evalskim akcijam je mote\xc4\x8da za uporabnike spletnih medijev in ogla\xc5\xa1evalcu lahko prinese negativne u\xc4\x8dinke.\n_START_SECTION_\nHibridni oglasi\n_START_PARAGRAPH_\nOglasi zdru\xc5\xbeujejo aspekte drugih tipov ogla\xc5\xa1evanja, npr. tekst in \xc2\xbbbanner\xc2\xab, za doseganje efektivnosti oglasa pri obiskovalcih\n_START_SECTION_\nLastno ogla\xc5\xa1evanje\n_START_PARAGRAPH_\nKo se podjetje odlo\xc4\x8di za ogla\xc5\xa1evanje svojega produkta ali storitve ki jo ponuja za to delo po navadi najame agencijo, ki se profesionalno ukvarja z ogla\xc5\xa1evanjem. Vendar se lahko podjetje odlo\xc4\x8di za lastno ogla\xc5\xa1evanje Prednost lastnega ogla\xc5\xa1evanja je ta da podjetje to\xc4\x8dno ve in ima takoj\xc5\xa1en vpogled v potek lastnega ogla\xc5\xa1evanja. Tako za izdelavo promocijske spletne strani na kateri bi podjetje ogla\xc5\xa1evalo svoj produkte ali storitve ni potrebno najeti drugih zunanjih sodelavcev saj to lahko opravijo zaposleni znotraj podjetja. Pri tem podjetje \xc5\xbee iz finan\xc4\x8dnega pogleda privar\xc4\x8duje nekaj kapitala, saj je treba vse zunanje sodelavce pla\xc4\x8dati._NEWLINE_Raziskave ka\xc5\xbeejo da ve\xc4\x8dina velikih in srednjih podjetij za ogla\xc5\xa1evanje najamejo zunanje sodelavce ali specializirana podjetja, ki se s tem profesionalno ukvarjajo. Medtem ko ve\xc4\x8dina malih podjetij to naredi v lastni re\xc5\xbeiji. Eden od razlogov zato je ta da velika in srednja podjetja imajo ve\xc4\x8d kapital ki jim dovoljuje ve\xc4\x8djo investicijo v namene ogla\xc5\xa1evanja._NEWLINE_Ker mala podjetja nimajo takega kapitala pa ogla\xc5\xa1evanje opravijo v lastni re\xc5\xbeiji. Dva najbolj raz\xc5\xa1irjena na\xc4\x8dina lastnega ogla\xc5\xa1evanja sta  ogla\xc5\xa1evanje preko lastne spletne strani in po\xc5\xa1iljanja reklamnih emailov._NEWLINE_Ena od prednosti \xc4\x8de podjetje ogla\xc5\xa1uje samo je to da ni podvr\xc5\xbeena dolo\xc4\x8denim pravilom za objavo svojega oglasa. Kajti \xc4\x8de podjetje nima svoje spletne strani mora oglas objaviti na eni od \xc5\xa1tevilnih drugih spletnih portalov, ki so izklju\xc4\x8dno namenjene ogla\xc5\xa1evanju. Pri tem se pa mora podjetje dr\xc5\xbeati pravil, ki jih predpisuje spletni portal na katerem podjetje ogla\xc5\xa1uje. Ta pravila pa podjetje lahko omejujejo pri tem kaj, kdaj, kje, kako bodo ogla\xc5\xa1evali svoje produkte ali storitve.\n_START_SECTION_\nSpletno medijsko na\xc4\x8drtovanje\n_START_PARAGRAPH_\nObsega niz dejavnosti, ki opredeljujejo na\xc4\x8din, s katerim bo naro\xc4\x8dnikovo sporo\xc4\x8dilo s \xc4\x8dim manj porabljenimi sredstvi doseglo najve\xc4\x8d pravih ljudi.\n_START_SECTION_\nIzvedba ogla\xc5\xa1evalske akcije v spletnih medijih\n_START_PARAGRAPH_\nPostopek, s katerim naro\xc4\x8dnikovo sporo\xc4\x8dilo ob pravem \xc4\x8dasu in prek prave naprave \xc2\xbbdostavimo\xc2\xab\xc2\xa0pravi osebi. Ta postopek se obi\xc4\x8dajno izvaja s posebno programsko opremo, imenovano oglasni stre\xc5\xbenik (angle\xc5\xa1ko ad server).\n_START_SECTION_\nZakup oglasnega prostora na spletnih medijih\n_START_PARAGRAPH_\nSpletna medijska agencija zakupi prostor na eni ali ve\xc4\x8d spletnih straneh kamor servira razne vrste spletnih oglasov ogla\xc5\xa1evalca. V ta namen uporablja posebno programsko opremo - oglasni stre\xc5\xbenik, ki omogo\xc4\x8da napredne oblike ciljanja uporabnikov, nadzor nad porabo sredstev in enotna, neodvisna ter standardizirana poro\xc4\x8dila o rezulatih akcij za vse medije vklju\xc4\x8dene v akcijo.\n_START_SECTION_\nE-po\xc5\xa1tno tr\xc5\xbeenje\n_START_PARAGRAPH_\nPredstavlja obliko neposrednega tr\xc5\xbeenja, ki poteka preko elektronske po\xc5\xa1te. Omogo\xc4\x8da neposredno komuniciranje med ogla\xc5\xa1evalci in ciljno skupino kupcev. Klju\xc4\x8dna elementa sta dobro pripravljena, personalizirana baza podatkov o kupcih in pravilno zasnovano marketin\xc5\xa1ko pismo. Glavne prednosti e-mail marketinga so, da lahko ogla\xc5\xa1evalec veliko \xc5\xa1tevilo kupcev dose\xc5\xbee brezpla\xc4\x8dno in mo\xc5\xbenost personalizacije posameznih pisem glede na kup\xc4\x8deve potrebe.\n_START_SECTION_\nIzdelava oglasnega materiala\n_START_PARAGRAPH_\nPredstavlja izdelavo raznih vrst spletnih oglasov po \xc5\xbeelji ogla\xc5\xa1evalca.\n_START_SECTION_\nNeposredno pridobivanje novih potencialnih kupcev\n_START_PARAGRAPH_\nMetoda, pri kateri ogla\xc5\xa1evalska agencija kontaktira ljudi, ki aktivno i\xc5\xa1\xc4\x8dejo dolo\xc4\x8den izdelek oz. storitev z namenom promocije dolo\xc4\x8denega podjetja. Metoda je lahko precej draga, zagotavlja pa dolo\xc4\x8deno povrnitev sredstev.\n_START_SECTION_\nIzdelava marketin\xc5\xa1ke strategije na spletnem mestu podjetja ali organizacije\n_START_PARAGRAPH_\nNamen marketin\xc5\xa1ke stategije na spletnem mestu podjetja ali organizacije je dolo\xc4\x8ditev ustreznih korakov, potrebnih za vzpostavitev u\xc4\x8dinkovitega spletnega mesta, ki bo podjetju ali organizaciji slu\xc5\xbeilo kot sodobna tr\xc5\xbena pot. Nastaja v povezavi z obstoje\xc4\x8do marketin\xc5\xa1ko strategijo podjetja in je tako tudi njen sestavni del.\n_START_SECTION_\nViralni marketing\n_START_PARAGRAPH_\nViralni marketing je ogla\xc5\xa1evanje preko oglasov, ki se \xc5\xa1irijo sami. V to spadajo razni filmi, ki si jih uporabniki medsebojno po\xc5\xa1iljajo preko elektronske po\xc5\xa1te, facebook aplikacije, twitter linki,... skratka vse kar se \xc5\xa1iri samo od sebe med uporabniki in ni direktno poslano s strani ogla\xc5\xa1evalca (razen takoj na za\xc4\x8detku kampanje).\n_START_SECTION_\nCiljanje na osnovi vedenjskih vzorcev\n_START_PARAGRAPH_\nTehnologija za ciljanje na osnovi vedenjskih vzorcev pri prikazovanju oglasov na spletu upo\xc5\xa1teva aktivnost uporabnika na spletni strani. \xc4\x8ce se glede na njegovo aktivnost ugotovi, da se uvr\xc5\xa1\xc4\x8da med potencialne kupce dolo\xc4\x8denega izdelka, mu oglasni stre\xc5\xbenik prika\xc5\xbee spletni oglas za tak\xc5\xa1en izdelek. Dose\xc5\xbeeno je dvoje. Ogla\xc5\xa1evalec je pokazal oglasno sporo\xc4\x8dilo potencialnemu kupcu, uporabnik interneta pa je videl oglasno sporo\xc4\x8dilo za izdelek, ki bi mu lahko ustrezal. Ciljanje na osnovi vedenjskih vzorcev se izvaja s posebno pogramnsko opremo (AD Server).\n_START_SECTION_\nKontekstualno\n_START_PARAGRAPH_\nZ uporabo te strategije ogla\xc5\xa1evalec prikazuje oglase na tistih spletnih straneh, ki so vsebinsko povezane z oglasom. Oglasi tako dose\xc5\xbeejo zainteresirane uporabnike za dolo\xc4\x8deno vsebinsko podro\xc4\x8dje. Naro\xc4\x8dnik samostojno dolo\xc4\x8di nabor klju\xc4\x8dnih besed na osnovi katerih \xc5\xbeeli prikazovati oglase.\n_START_SECTION_\nDemografsko\n_START_PARAGRAPH_\nIzbira spletnih strani na katerih bo podjetje ogla\xc5\xa1evalo, je odvisna predvsem od ciljev oglasne akcije (gradnja blagovne znamke, prodaja,..) in ciljne populacije, ki jo \xc5\xbeelijo dose\xc4\x8di. Kadar \xc5\xbeelijo v podjetju ogla\xc5\xa1evati splo\xc5\xa1ni populaciji, izberejo strani z visokim obiskom  in splo\xc5\xa1no vsebinsko naravnanostjo (npr. Najdi.si, Matkurja, Siol.net). \xc4\x8ce pa \xc5\xbeelijo ogla\xc5\xa1evati ozko usmerjeni populaciji, za ogla\xc5\xa1evanje izberejo bolj specializirane strani, na katerih se da dobro komunicirati s ciljno skupino, ter kjer so stro\xc5\xa1ki za ogla\xc5\xa1evalca ni\xc5\xbeji.\n_START_SECTION_\nTehnolo\xc5\xa1ko\n_START_PARAGRAPH_\nTehnolo\xc5\xa1ko ciljanje uporabljajo predvsem spletni ogla\xc5\xa1evalci, ki so osredoto\xc4\x8deni na specifi\xc4\x8dne cilje. S pomo\xc4\x8djo te kombinacije si ogla\xc5\xa1evalci zagotovijo pla\xc4\x8dilno u\xc4\x8dinkovitost, fleksibilnost in merljiv proces ciljanja. Ogla\xc5\xa1evalec s pomo\xc4\x8djo posebne pogramske opreme (oglasni stre\xc5\xbenik - AD Server) oglase prikazuje samo izbranim uporabnikom. Tehnolo\xc5\xa1ko lahko ciljamo uporabnike:_NEWLINE_po tipih brskalnika - npr.: Firefox, MS Internet Explorer itd., _NEWLINE_po operacijskem sistemu - npr.: Windows, Linux, Macintosh, Mac OS itd., _NEWLINE_glede na ponudnike dostopa v internet - npr.: T2,SiOL, Arnes, Telemach itd., _NEWLINE_glede na domene, _NEWLINE_glede na hitrost povezave dostopa v internet, _NEWLINE_glede na resolucijo uporabni\xc5\xa1kih zaslonov,  _NEWLINE_in glede na druge tehni\xc4\x8dne zna\xc4\x8dilnosti.\n_START_SECTION_\nFrekvenca prikazovanja oglasnega sporo\xc4\x8dila na spletnem mediju\n_START_PARAGRAPH_\nPrimer preproste in vsakdanje uporabe zbirk podatkov v spletnem ogla\xc5\xa1evanju je upravljanje frekvence prikazovanja oglasnega sporo\xc4\x8dila. Posamezen oglas lahko uporabniku spletnega medija prikazujemo z natan\xc4\x8dno dolo\xc4\x8deno frekvenco, saj se v zbirko podatkov zapisuje tudi to, kolikokrat je posameznik oglasno sporo\xc4\x8dilo \xc5\xbee videl in kolikokrat ga mora glede na nastavitve \xc5\xa1e videti. Oglasni stre\xc5\xbenik te podatke obdeluje in v nadaljevanju uporablja za ustrezno posredovanje oglasa posamezniku. Posamezniku lahko oglasno sporo\xc4\x8dilo prika\xc5\xbeemo le enkrat ali pa ve\xc4\x8dkrat, odvisno od ciljev akcije. Pri na\xc4\x8drtovanju in izvajanju akcij na spletnih medijih ne i\xc5\xa1\xc4\x8demo statisti\xc4\x8dnih pribli\xc5\xbekov, temve\xc4\x8d operiramo s konkretnimi podatki.\n_START_SECTION_\nPrihodnost\n_START_PARAGRAPH_\nNa podlagi obstoje\xc4\x8dih analiz in raziskav lahko sklepamo da bo ogla\xc5\xa1evanje na spletu \xc5\xa1e naprej raslo in v prihodnosti tudi preseglo tradicionalne medije ogla\xc5\xa1evanja. Zaradi hitre rasti novih uporabnikov interneta se prav tako hitro spreminjajo strategije ogla\xc5\xa1evanja na spletu. \xc4\x8cedalje bolj pomembna je inovativnost in prilagodljivost spletnih medijev na osebne \xc5\xbeelje uporabnikov.'